
Европейският парламент,
–	като взе предвид Договора за функционирането на Европейския съюз и дял V от Договора за Европейския съюз (ДЕС), и по-специално разпоредбите относно общата политика за сигурност и отбрана (ОПСО),
–	като взе предвид „Стратегическия компас за сигурност и отбрана – за Европейски съюз, който защитава своите граждани, ценности и интереси и допринася за международния мир и сигурност“, приет от Съвета на 21 март 2022 г.,
–	като взе предвид Версайската декларация, приета на неформалното заседание на държавните и правителствените ръководители на 10 и 11 март 2022 г.,
–	като взе предвид Решение (ОВППС) 2017/2315 на Съвета от 11 декември 2017 г. за установяване на постоянно структурирано сътрудничество (ПСС) и определяне на списъка на участващите държави членки[footnoteRef:1], [1:  	ОВ L 331, 14.12.2017 г., стр. 57, ELI: http://data.europa.eu/eli/dec/2017/2315/oj.] 

–	като взе предвид Решение (ОВППС) 2024/890 на Съвета от 18 март 2024 г. за изменение на Решение (ОВППС) 2021/509 за създаване на Европейски механизъм за подкрепа на мира[footnoteRef:2], [2:  	ОВ L, 2024/890, 19.3.2024 г., ELI: http://data.europa.eu/eli/dec/2024/890/oj.] 

–	като взе предвид заключенията на Европейския съвет, по-специално тези от 23 октомври 2025 г., 26 юни 2025 г., 20 март 2025 г. и 6 март 2025 г.,
–	като взе предвид партньорствата в областта на сигурността и отбраната, подписани на 21 май 2024 г. от ЕС и Молдова, на 28 май 2024 г. от ЕС и Норвегия, на 1 ноември 2024 г. от ЕС и Япония, на 4 ноември 2024 г. от ЕС и Южна Корея, на 19 ноември 2024 г. от ЕС и Северна Македония, на 18 декември 2024 г. от ЕС и Албания, на 19 май 2025 г. от ЕС и Обединеното кралство и на 23 юни 2025 г. от ЕС и Канада,
–	като взе предвид съвместните ангажименти в областта на сигурността между ЕС и Украйна, подписани на 27 юни 2024 г.;
–	като взе предвид Регламент (ЕС) 2021/697 на Европейския парламент и на Съвета от 29 април 2021 г. за създаване на Европейски фонд за отбрана и за отмяна на Регламент (ЕС) 2018/1092[footnoteRef:3], [3:  	ОВ L 170, 12.5.2021 г., стр. 149, ELI: http://data.europa.eu/eli/reg/2021/697/oj.] 

–	като взе предвид Бялата книга за европейската отбранителна готовност до 2030 г., представена от председателството на Европейската комисия на 19 март 2025 г., и нейния план за финансиране от пет точки „ReArm Europe“,
–	като взе предвид предложението на Комисията от 22 април 2025 г. за регламент на Европейския парламент и на Съвета за изменение на регламенти (ЕС) 2021/694, (ЕС) 2021/695, (ЕС) 2021/697, (ЕС) 2021/1153, (ЕС) 2023/1525 и (ЕС) 2024/795 по отношение на стимулирането на свързаните с отбраната инвестиции в бюджета на ЕС с цел изпълнение на плана ReArm Europe (COM(2025)0188),
–	като взе предвид Регламент (ЕС) 2025/1106 на Съвета от 27 май 2025 г. за създаване на инструмента „Мерки за сигурността на Европа (SAFE) чрез укрепване на европейската отбранителна промишленост“[footnoteRef:4], [4:  	OВ L, 2025/1106, 28.5.2025 г., ELI: http://data.europa.eu/eli/reg/2025/1106/oj.] 

–	като взе предвид съобщението на Комисията от 17 юни 2025 г. относно сборния пакет от мерки за отбранителната готовност (COM(2025)0820), предназначен за опростяване на съответните правни и административни рамки за укрепване на отбранителната готовност на ЕС,
–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 16 октомври 2025 г., озаглавено „Опазване на мира – Пътна карта за отбранителна готовност до 2030 г.“ (JOIN(2025)0027),
–	като взе предвид доклада на Марио Драги от 9 септември 2024 г. относно бъдещето на европейската конкурентоспособност,
–	като взе предвид доклада на Саули Ниенистьо от 30 октомври 2024 г., озаглавен „Заедно в по-голяма безопасност: укрепване на гражданската и военната готовност и подготвеност на Европа“,
–	като взе предвид трите съвместни декларации относно сътрудничеството между ЕС и НАТО, подписани от председателите на Европейския съвет и на Комисията, както и от генералния секретар на НАТО на 10 януари 2023 г., 5 декември 2018 г. и 6 декември 2016 г.,
–	като взе предвид стратегическата концепция, приета от НАТО на 29 юни 2022 г. по време на срещата на високо равнище в Мадрид,
–	като взе предвид декларацията от срещата на високо равнище в Хага на 25 юни 2025 г.,
–	като взе предвид своята резолюция от 2 април 2025 г. относно изпълнението на общата политика за сигурност и отбрана – годишен доклад за 2024 г.[footnoteRef:5], [5:  	ОВ C, C/2025/4389, 9.9.2025 г., ELI: http://data.europa.eu/eli/C/2025/4389/oj.] 

–	като взе предвид своята резолюция от 12 март 2025 г. относно Бялата книга за бъдещето на европейската отбрана[footnoteRef:6], [6:  	OВ C, C/2025/3151, 20.6.2025 г., ELI: http://data.europa.eu/eli/C/2025/3151/oj.] 

–	като взе предвид своята резолюция от 7 юли 2021 г. относно сътрудничеството между ЕС и НАТО в контекста на трансатлантическите отношения[footnoteRef:7], [7:  	ОВ С 99, 1.3.2022 г., стр. 105.] 

–	като взе предвид съвместното съобщение на Комисията и на върховния представител на Съюза по въпросите на външните работи и политиката на сигурност от 5 март 2024 г., озаглавено „Нова стратегия за европейската отбранителна промишленост: Постигане на готовност на ЕС чрез бързо реагираща и устойчива европейска отбранителна промишленост“ (JOIN(2024)0010),
–	като взе предвид документа с политически насоки за следващата Европейска комисия 2024 – 2029 г., озаглавен „Изборът за Европа“, представен на 18 юли 2024 г. от кандидата за председател на Европейската комисия Урсула фон дер Лайен,
–	като взе предвид съвместната декларация относно сътрудничеството между ООН и ЕС в управлението на кризи, подписана от генералния секретар на ООН и председателя на Европейския съвет на 24 септември 2003 г.,
–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 10 март 2023 г., озаглавено „Космическа стратегия на Европейския съюз за сигурност и отбрана“ (JOIN(2023)0009),
–	като взе предвид член 55 от своя Правилник за дейността,
–	като взе предвид доклада на комисията по сигурност и отбрана (A10-0005/2026),
А.	като има предвид, че настоящият геополитически контекст, по-специално завръщането на войната на европейския континент поради руската агресия срещу Украйна и последващото решение на ЕС да поеме по-голяма отговорност за сигурността и отбраната, включително военната подкрепа за Украйна, изисква ЕС да изгради по-силни, стабилни и съобразени с конкретните нужди партньорства за засилване по взаимноизгоден начин на сътрудничеството с единомислещи партньори; като има предвид, че промяната във военната парадигма, съчетана с увеличаването на хибридните заплахи, не предпазва нито един регион на ЕС от риска от агресия или намеса;
Б.	като има предвид, че нарастващата роля на ЕС в областта на сигурността и отбраната трябва да продължи да бъде в съответствие с принципите и целите на външната дейност на ЕС съгласно член 21 от ДЕС, включително зачитането на Устава на ООН, международното право, предотвратяването на конфликти, устойчивото развитие, демокрацията и правата на човека.
В.	като има предвид, че ЕС остава изцяло ангажиран с насърчаването на международното сътрудничество и укрепването на ефективното многостранно сътрудничество на всички равнища;
Г.	като има предвид, че наборът от партньорства и диалози в областта на мира, сигурността и отбраната в целия ЕС е ключов източник на сила и устойчивост; като има предвид, че с тези партньорства следва да се отговори на най-неотложните нужди и предизвикателства на ЕС в областта на отбраната;
Д.	като има предвид, че в Стратегическия компас се призовава за разширяване и задълбочаване на партньорствата с двустранни, регионални и многостранни партньори по света, за да се гарантират взаимна полза и засилено сътрудничество, като се подчертава необходимостта от оперативна съвместимост, иновации и съгласуваност между рамките на ЕС и НАТО, както и от засилено сътрудничество с Украйна и Съединените щати като ключови партньори за европейската и трансатлантическата сигурност;
Е.	като има предвид, че увеличаването на дейността на организациите за трафик на хора и инструментализирането на миграцията съставляват ключов риск за сигурността на ЕС;
Ж.	като има предвид, че новите партньорства в областта на сигурността и отбраната между ЕС и държавите партньори следва да се стремят към осигуряване и гарантиране на най-високите европейски стандарти за сигурност чрез придобиване и осигуряване на достъп до най-напредналите в технологично отношение и ефективни системи за самоотбрана;
Европейска среда в областта на сигурността
1.	подчертава, че партньорствата в областта на сигурността и отбраната са от ключово значение, за да може Европа да реагира ефективно на възникващите заплахи и да подкрепя амбицията на ЕС да укрепи ролята си на глобален стратегически участник; подчертава, че такива партньорства, които са взаимноизгодни, имат ясен стратегически фокус и цели, са от изключително голямо значение, за да стане ЕС по-суверенен, по-отговорен за собствената си отбрана и по-добре подготвен да действа и да се справя самостоятелно и по координиран начин с непосредствените и бъдещите предизвикателства и заплахи с 360-градусов подход; заявява, че тези партньорства са необходимост, а не вариант за ЕС; подчертава, че те следва да засилят стратегическата автономност на ЕС, като същевременно останат твърдо ангажирани с многостранното сътрудничество, както и изцяло допълващи се с НАТО, и да укрепят капацитета на ЕС да действа заедно с единомислещи партньори в стремежа към мир, стабилност и колективна сигурност;
2.	отбелязва, че ЕС понастоящем преживява най-критичното си положение по отношение на сигурността след Втората световна война, като е изправен пред големи предизвикателства, например укрепване на военните си способности и инфраструктура за киберсигурност, борба с хибридните заплахи, противодействие на тероризма и защита на критичната си инфраструктура; подчертава, че неоимперските стремежи и ревизионистката нагласа на Русия представляват най-значимата заплаха за сигурността на ЕС, и изтъква неотложната необходимост от укрепване на отбранителните и възпиращите способности на ЕС; припомня в този контекст нарастващите последици в областта на сигурността на критичната инфраструктура, енергийните системи и готовността за действие при кризи, породени от изменението на климата и влошаването на състоянието на околната среда;
3.	подчертава, че агресивната война на Русия срещу Украйна е предупредителен сигнал към Европа да даде предимство на сигурността и отбраната и да инвестира повече в тях; подчертава, че Русия продължава агресията си на европейския континент също и с подкрепата на своите марионетни сили, като например режимите в Иран, Северна Корея и Беларус; отбелязва злонамерените действия на нашите стратегически конкуренти и продължаващата хибридна война от страна на различни държавни и недържавни участници, които представляват заплаха за европейската сигурност и за основания на правила международен ред; подчертава особените опасения във връзка със сигурността на държавите — членки на ЕС, по източния му фланг, които са изправени пред преки заплахи от руската агресия и хибридна война; подчертава, че продължаващото икономическо сътрудничество между ЕС и Китай трябва да бъде преразгледано в контекста на подкрепата на Китай за военната икономика на Русия с оглед на укрепването на икономическата устойчивост на ЕС чрез намаляване на риска, наред с други мерки; подчертава, че ЕС трябва да се справя със стратегическата конкуренция от страна на Китай, който е ключов фактор, позволяващ и подкрепящ руската агресивна война, и със страничните ефекти от конфликтите в Близкия изток и Африка, като същевременно се справя с общите глобални заплахи и предизвикателства;
4.	подчертава, че чрез Стратегическия компас на ЕС Съюзът поема ангажимент да работи по-съгласувано, последователно и всеобхватно със своите партньори и по този начин да изгради взаимно полезни адаптирани партньорства, основани на споделени ценности и интереси; подчертава значението на оперативната съвместимост, съвместното обучение и иновациите в отбранителната промишленост в рамките на тези партньорства, по-специално чрез инициативи като Програмата за европейската отбранителна промишленост и „Мерки за сигурността на Европа“;
5.	подчертава факта, че ЕС и неговите държави членки остават твърдо ангажирани с основания на правила международен ред, основан на зачитането на международното право, принципите на Устава на ООН, ценностите на демокрацията, правата на човека и принципите на правовата държава, залегнали в ДЕС; подчертава, че този ангажимент формира основата на външната дейност на ЕС и неговите усилия за насърчаване на мира, стабилността, многостранното сътрудничество и просперитета в световен мащаб; подчертава, че партньорствата в областта на сигурността и отбраната следва да включват като междусекторни приоритети предотвратяването на конфликти, сигурността в областта на климата и устойчивостта;
6.	призовава за редовно актуализиране на Стратегическия компас, за да се гарантира, че стратегическата визия и общите цели на ЕС винаги са в крак с последните геополитически, социални и технологични промени; приканва Комисията и Европейската служба за външна дейност (ЕСВД) да интегрират планирането на устойчивостта в инициативите в областта на сигурността, като бъдат обхванати критичната инфраструктура, веригите на доставки и енергийната независимост;
Критично значение на стратегическото партньорство между ЕС и НАТО
7.	подчертава засиленото стратегическо партньорство с НАТО, което включва структурирани диалози и засилено оперативно и секторно сътрудничество, особено в области като военната мобилност, морската сигурност, както и отбранителната промишленост и развитието на способностите, провеждано по-специално чрез съвместни учения и сътрудничество между щабовете, с което се укрепва европейският стълб на НАТО; подчертава, че това сътрудничество трябва да продължи да се подсилва взаимно и да се основава на доверие, прозрачност и зачитане на автономността за вземане на решения на двете организации; подчертава, че демократичната отчетност и парламентарният контрол са от съществено значение, за да се гарантира, че това сътрудничество укрепва европейската и трансатлантическата сигурност; подчертава, че 23 от 27-те държави — членки на ЕС, са членки на НАТО, и счита, че сътрудничеството с европейски държави — членки на НАТО, които не са членки на ЕС, следва да бъде препотвърдено чрез проучване на възможностите за укрепване на тези партньорства;
8.	подчертава, че НАТО е най-успешният военен и политически съюз в съвременната история, който гарантира колективна отбрана, стабилност и сигурност за своите членове в продължение на повече от седем десетилетия; подчертава, че заедно ЕС и НАТО представляват повече от един милиард граждани и обхващат някои от най-големите икономики в света, като формират общност, обединена от споделени демократични ценности и интереси в областта на сигурността; подчертава значението на институционализирането на този диалог чрез редовни консултации между ЕС и НАТО на равнище министри, съвместни учения за стратегическо прогнозиране и координирано планиране на реакцията при кризи, като се гарантира, че политическата координация е в крак с оперативното сътрудничество;
9.	подчертава, че отношенията на ЕС с НАТО са приоритет и трябва да продължат да се развиват, по-специално чрез засилен обмен на информация и разузнавателни данни; подчертава, че сътрудничеството между ЕС и НАТО е от ключово значение за възпирането, защитата на критичната инфраструктура, военната мобилност, енергийните мрежи, цифровите комуникации, кибер, космическите и отбранителните екосистеми и устойчивостта на обществата и демокрацията; призовава за пълно прилагане на съвместните декларации на ЕС и НАТО; призовава освен това държавите членки, които членуват и в НАТО, да засилят ангажимента си към НАТО;
10.	подчертава, че НАТО продължава да бъде ключов колективен трансатлантически алианс за отбрана, като ЕС и НАТО изпълняват допълващи се, съгласувани и взаимно подсилващи се роли, за да се гарантира сигурността в Европа и да се повиши международната сигурност, и насърчава тясното сътрудничество и взаимноизгодното партньорство със САЩ в тази област; подчертава, че един Европейски съюз, който е по-силен и по-способен в областта на сигурността и отбраната, ще допринася положително както за световната, така и за трансатлантическата сигурност; подчертава необходимостта от силен отбранителен стълб на ЕС в рамките на НАТО, способен да действа самостоятелно, като същевременно допълва НАТО, като по този начин укрепва трансатлантическото партньорство и предоставя необходимите гаранции за сигурност за ЕС, неговите държави членки и основания на правила международен ред; същевременно посочва, че европейската отбрана трябва да бъде автономна и да има достатъчно силен капацитет за възпиране; предупреждава за рисковете, породени от изместването на фокуса на външната политика на САЩ, което би могло да се изрази в намаляване на ангажиментите на САЩ към Европа в областта на сигурността; поради това подчертава необходимостта ЕС да развие свой собствен капацитет за планиране и оперативна дейност;
11.	подчертава, че укрепването на европейската сигурност зависи от способността на държавите членки да си осигурят оперативно съвместими военни инструменти, разработени съвместно чрез европейската отбранителна промишленост, за да се гарантира бърз и ефективен отговор на всяка заплаха за териториалната цялост и суверенитета на държавите – членки на ЕС; подчертава в този контекст, че военните способности трябва да бъдат определени във взаимодействие с процеса на планиране в областта на отбраната на НАТО, в съответствие с принципа за единен набор от сили. отбелязва, че ЕС играе важна роля в регулаторните въпроси и в инвестициите, насочени към подкрепа на конкурентоспособността на промишлеността, технологичното развитие и европейската отбранителна логистика; подчертава, че стандартизацията продължава да бъде основен стълб на сътрудничеството между ЕС и НАТО, за да се гарантира оперативна съвместимост, взаимно допълване на усилията и ефективно използване на ресурсите, като същевременно се избягва ненужно дублиране; призовава Комисията и държавите членки да опростят и хармонизират правилата за производство, сертифициране, трансфер, военна мобилност и поддръжка на отбранително оборудване и системи, за да се изгради конкурентоспособна, устойчива и интегрирана европейска промишлена верига, способна да гарантира по-голяма оперативна готовност и пълна и ефективна оперативна съвместимост между ЕС и НАТО;
12.	подчертава ролята на НАТО като глобален участник и надежден партньор в усилията за неразпространение на оръжия за масово унищожение, като ядрени, химически, биологични и радиологични оръжия, и в борбата срещу световния тероризъм;
Необходимост от партньорства на ЕС в областта на сигурността и отбраната
13.	приветства факта, че ЕС се позиционира като надежден глобален партньор в областта на сигурността чрез укрепване на ОПСО, включително чрез взаимноизгодни партньорства в областта на сигурността и отбраната и по-задълбочени двустранни и многостранни диалози; отбелязва, че досега са сключени партньорства в областта на сигурността и отбраната с осем държави, а други са в процес на подготовка, включително Исландия; призовава тези партньорства да включват структурирано промишлено сътрудничество, насочено към увеличаване на производствения капацитет в ЕС за основни отбранителни производствени активи в контекста на укрепването на европейската отбранителна технологична и промишлена база (ЕОТИБ);
14.	счита, че рамката за партньорства в областта на сигурността и отбраната дава нов тласък на текущите диалози за сигурност и отбрана и практическото сътрудничество; подчертава, че е важно да има осезаеми резултати и ключови етапи с договорени целеви дати; подчертава необходимостта от мониторинг на резултатите, двустранни прегледи и диалог относно възприятията за многосекторните заплахи и взаимните интереси, които са от решаващо значение за осъществяването на партньорствата; подчертава значението на осигуряването чрез стратегически партньорства в областта на сигурността и отбраната на надеждни доставки на суровини от изключителна важност, които са от жизненоважно значение за европейската отбрана; призовава заместник-председателя на Комисията/ върховен представител на Съюза по въпросите на външните работи и политиката на сигурност (ЗП/ВП) да предоставя на Парламента редовна оценка на напредъка по изпълнението на партньорствата в областта на сигурността и отбраната;
15.	подчертава, че партньорствата в областта на сигурността и отбраната включват сътрудничеството с мисиите по линия на ОПСО, тъй като те имат за цел да създадат полезни взаимодействия, да подобрят оперативната съвместимост и координацията, както и да укрепят цялостните способности на Съюза в областта на сигурността и отбраната;
16.	подчертава стратегическото значение и необходимостта от даване на приоритет на партньорствата в областта на сигурността и отбраната, подписани с Норвегия, Обединеното кралство и Канада, които са съюзници от НАТО и ключови партньори на ЕС в областта на отбраната; насърчава задълбочаването на тези партньорства, включително в областта на отбранителната промишленост, киберзаплахите и хибридните заплахи, морската сигурност и при изграждането на съвместни военни способности и насърчаването на по-тясно сътрудничество; подчертава, че промишленото сътрудничество следва да дава приоритет на проекти, допринасящи за стратегическата автономност и устойчивост, като гарантира балансирано географско разпределение на инвестициите между държавите членки, със специално внимание към източния фланг; насърчава също така ЕС да подпише подобни споразумения с единомислещи партньори, включително такива, които не са членове на НАТО;
17.	подчертава, че отношенията между ЕС и САЩ продължават да бъдат крайъгълен камък на европейската сигурност и отбрана; подчертава значението на проучването на официализирано партньорство в областта на сигурността и отбраната със Съединените щати, което би било в съответствие с интересите и ценностите на ЕС и би насърчавало основан на правила международен ред; посочва необходимостта от постоянен диалог и сътрудничество по отношение на възприятията за заплахите; отново заявява, че нашето партньорство със САЩ е от стратегическо значение, като призовава за задълбочаване на нашето сътрудничество по взаимноизгоден начин и за проучване на възможностите за оптимално сътрудничество между отбранителните промишлености;
18.	подчертава, че не може да има европейска сигурност без украинска сигурност; подчертава значението на проучването на официализирано партньорство за сигурност и отбрана с Украйна; потвърждава, че Украйна е стратегически приоритетен партньор на ЕС, тъй като се подготвя да заеме мястото си като член на Съюза; отново заявява, че ЕС ще предостави непрекъсната, устойчива подкрепа с всичко, което е необходимо, за да се гарантира победата на Украйна възможно най-скоро; настоява, че ЕС трябва да допринесе за осигуряването на стабилни правно подкрепени гаранции за сигурност за Украйна, за да бъде възпряна по-нататъшна агресия от страна на Русия; подчертава, че по-тясното сътрудничество между секторите на отбранителната промишленост на ЕС и Украйна е приоритет, включително привеждане в съответствие с европейските стандарти и прозрачност; подчертава значението на партньорствата на ЕС и на съдържащите девет точки съвместни ангажименти в областта на сигурността между ЕС и Украйна за координиране на помощта за Украйна; подновява своя призив за спешното използване на замразени руски активи в подкрепа на Украйна, като същевременно се спазва международното право; подчертава, че е важно систематично да се използват поуките, извлечени от оперативния опит на Украйна, по-специално в областта на безпилотните летателни апарати/безпилотните летателни системи и електронната война;
19.	призовава държавите членки да си сътрудничат активно и да установяват полезни взаимодействия с Украйна, особено в областта на противовъздушната и противоракетната отбрана, безпилотните летателни апарати и системите за противодействие на безпилотни летателни апарати, като признава нейния новаторски оперативен експертен опит и усъвършенствани способности, като по този начин се укрепват както европейските, така и украинските отбранителни способности;
20.	приветства сключването на 21 май 2024 г. на партньорството в областта на сигурността и отбраната между ЕС и Молдова с акцент върху борбата с хибридните заплахи;
21.	подчертава стратегическото значение на партньорствата на ЕС с държави от Индийско-Тихоокеанския регион, като Япония, Република Корея и Индия, които вече са подписали партньорства в областта на сигурността и отбраната, като насърчава бързото приключване на преговорите с Австралия и проучването на допълнителни партньорства с други държави в региона, по-специално Нова Зеландия; подчертава, че евроатлантическите предизвикателства и предизвикателствата в Индийско-Тихоокеанския регион в областта на сигурността са тясно свързани; подчертава необходимостта от задълбочаване на сътрудничеството в областта на сигурността и отбраната с Тайван;
22.	подчертава нуждата от проучване на засиленото сътрудничество на различни равнища и в различни формати в областта на енергийната сигурност, свързаността и защитата на критичната инфраструктура с държави от Кавказ и Централна Азия; отбелязва стратегическото значение на тези региони за диверсификацията на енергийните доставки, разработването на сигурни транспортни коридори и укрепването на цялостната устойчивост на Европа;
23.	подчертава стратегическото значение на Черноморския регион за европейската сигурност; призовава за засилено сътрудничество в областта на сигурността и отбраната с единомислещи партньори от Черноморския регион и за разработването на всеобхватна стратегия на ЕС за сигурността в Черно море; подкрепя увеличаването на инвестициите на ЕС в черноморския военноморски капацитет, бреговата отбрана и осведомеността за морското пространство;
24.	призовава държавите членки и ЕСВД да проучат създаването на допълнителни партньорства в областта на сигурността и отбраната въз основа на ясни, взаимноизгодни ангажименти с други единомислещи партньори, които споделят нашите ценности и са ангажирани с поддържането на основан на правила международен ред;
25.	подчертава значението на създаването на структурирани партньорства в областта на сигурността и отбраната с държавите от Западните Балкани, по-специално Босна и Херцеговина, за да се засили регионалната стабилност, да се противодейства на хибридните заплахи и да се укрепи европейската архитектура за сигурност в непосредственото съседство на ЕС; подчертава, че тези партньорства следва да се основават на съществуващия ангажимент по линия на ОПСО в региона, включително операцията EUFOR Althea, политическия диалог и диалога по въпросите на сигурността, както и съвместното участие в мисии на ЕС, като същевременно осигуряват по-стратегическа и дългосрочна рамка за сътрудничество в области като киберустойчивостта, борбата с дезинформацията и изграждането на капацитет в областта на отбраната;
Развитие на партньорства с ООН и други многостранни партньорства
26.	подчертава важността на стратегическото партньорство между ЕС и ООН в областта на мироопазващите операции и управлението на кризи; приветства новите приоритети на стратегическото партньорство между ЕС и ООН за периода 2025—2028 г. и подчертава необходимостта да се повишат съгласуваността и ефективността на мисиите и операциите на ЕС и ООН, включително чрез съвместно планиране и процеси на извличане на поуки; призовава за пълно прилагане и систематично интегриране на Програмата за жените, мира и сигурността в съответствие с Резолюция 1325 на Съвета за сигурност на ООН, по-специално по отношение на защитата на цивилното население, пълното, равноправно и съдържателно участие на жените в мирните процеси и предотвратяването на свързаното с конфликти сексуално насилие; призовава да се извърши реформа на функционирането на ООН, за да се гарантира, че мисиите и операциите са ефективни и постигат желания ефект;
27.	отбелязва, че ЕС и Африканският съюз поддържат стратегическо партньорство, особено в областта на мира и сигурността; подчертава необходимостта от задълбочаване на стратегическите партньорства с други регионални организации, включително Организацията за сигурност и сътрудничество в Европа, Асоциацията на народите от Югоизточна Азия, Лигата на арабските държави, Съвета за сътрудничество в Персийския залив и Организацията на американските държави, в области от взаимен интерес чрез съвместни инициативи, диалог и засилена дипломатическа дейност; подчертава колко е важно сътрудничеството с партньорите от Латинска Америка в рамките на борбата с международната организирана престъпност, транснационалния трафик, хибридните заплахи и морската сигурност, както и за насърчаването на демократичната устойчивост и регионалната стабилност;
28.	призовава за укрепване на оперативното измерение на сътрудничеството на ЕС в областта на сигурността и отбраната с единомислещи и други партньори от южното съседство, по-специално в Средиземноморието, с акцент върху морската сигурност, борбата с тероризма, управлението на границите и защитата на критичната инфраструктура, въз основа на ангажиментите, определени в Пакта за Средиземноморието, за задълбочаване на сътрудничеството в областта на сигурността със средиземноморските партньори; подчертава, че нестабилността в региона оказва пряко въздействие върху вътрешната сигурност на ЕС и следователно налага по-стратегически и координиран отговор;
Насърчаване на широкообхватни и съобразени с конкретните нужди начини за сътрудничество
29.	подчертава, че интегрираният подход на ЕС към ОПСО включва нормативната уредба за участието на трети държави и регионални организации в мисии и операции на ОПСО; подчертава, че тези партньори трябва да отстояват нашите ценности и да споделят нашите интереси; насърчава Комисията и ЕСВД да продължат да рационализират административните процедури, за да се гарантира по-бързо и по-гъвкаво участие на единомислещи партньори, по-специално в мисии за обучение, изграждане на капацитет и реагиране при кризи;
30.	подчертава стратегическата роля на Европейския механизъм за подкрепа на мира (ЕМПМ) като ключов инструмент за укрепване на военните и отбранителните способности, за подкрепа на военните аспекти на мироопазващите операции, както и за предоставяне на оборудване за въоръжените сили на партньорите на ЕС; призовава за пълна прозрачност и демократичен контрол на посочения механизъм;
31.	изразява съжаление относно продължаващото възпрепятстване от страна на унгарското правителство на използването на този инструмент за подпомагане на Украйна, включително чрез съдебни производства пред Общия съд, както и продължаващото блокиране от негова страна на подкрепата от ЕМПМ за Армения; настоятелно призовава държавите членки активно да оказват натиск върху унгарското правителство да прекрати безотговорната си блокада по отношение на ЕМПМ; призовава ВП/ЗП да намери алтернативни решения за намиране на изход от това положение;
32.	приветства усилването на мрежата на ЕСВД от военни съветници в делегациите на ЕС, което укрепва отношенията с военните и гражданските институции на партньорите; призовава за въвеждането на редовни координационни срещи между тези съветници с цел обмен на най-добри практики, подобряване на ситуационната осведоменост и насърчаване на съгласуваността във външната дейност на ЕС;
33.	настоява, че за целите на отбранителната готовност на ЕС за 2030 г. са необходими партньорства и контакти на ЕС с единомислещи партньори; подчертава, че за да бъдат постигнати заявените цели на ЕС е необходимо да бъдат подсигурени веригите на доставки, включително на суровини и компоненти от критично значение, да бъде укрепена и подсилена европейската отбранителна технологична и промишлена база и да бъдат намалени стратегическите зависимости на ЕС, без да се създават нови такива; подчертава, като пример в това отношение, зависимостта на ЕС от Китай по отношение на суровините от критично значение, която представлява значителна геополитическа и икономическа уязвимост; призовава за демократичен надзор и прозрачност в партньорствата в областта на отбранителната промишленост, наред с другото, за да се гарантира спазването на трудовите и екологичните стандарти; признава, че изграждането на истински единен пазар в областта на отбраната е от решаващо значение и ще укрепи военните способности на ЕС и неговата стратегическа автономност;
34.	приветства факта, че на държавите, с които са налице партньорства в областта на сигурността и отбраната, във основа на конкретни двустранни споразумения може да бъде предоставен привилегирован достъп до инструмента „Мерки за сигурността на Европа“ (SAFE); отбелязва, че преговорите по споразумението с Канада, което е в съответствие със SAFE, са приключени; изразява съжаление, че споразумението с Обединеното кралство все още не е финализирано; подчертава, че включването на двете държави в инициативите на ЕС в областта на отбраната би било от взаимна полза и ще осигури ползи от добавената стойност на всеки отрасъл; подчертава колко е важно участието на Украйна в SAFE;
35.	отбелязва, че Европейската агенция по отбрана си сътрудничи и с трети държави, организации и субекти в рамките на специално разработени административни договорености; подчертава необходимостта да се гарантира, че тези договорености допринасят за консолидирането на европейската отбранителна технологична и индустриална база (ЕОТИБ) и за защитата на революционните технологии; призовава за преоценка на административните договорености и тяхната ефективност;
36.	призовава ЕСВД да разполага с необходимите човешки и финансови ресурси за прилагането на съществуващите партньорства в областта на сигурността и отбраната, като гарантира, че те водят до осезаеми резултати;
Укрепване на ключовите области на сътрудничество в рамките на партньорствата в областта на сигурността и отбраната 
37.	подчертава ролята на партньорствата в областта на сигурността и отбраната за интегрираното управление на границите с редица партньори, което е особено важно предвид неотдавнашните провокации и нарушения на въздушното пространство на НАТО от страна на режимите в Русия и Беларус, засягащи по-специално държавите по източния фланг, както и външните аспекти на незаконната миграция; припомня, че външните аспекти на незаконната миграция засягат и държавите членки по южния фланг; призовава за увеличаване на финансовата и оперативната подкрепа на ЕС за способностите за управление на границите на държавите на първа линия;
38.	насърчава Европейския съвет да разгледа възможността за участие на държави с подписани партньорства в областта на сигурността и отбраната, по-специално Норвегия, Обединеното кралство и Канада, във водещи проекти на ЕС като „Бдителност по източния фланг“, Европейската инициатива за защита от дронове, Европейския въздушен щит и Европейския космически щит;
39.	подчертава, че приоритетите на ЕС за финансиране следва да отразяват необходимостта от балансирано географско разпределение на промишления капацитет, като се обърне специално внимание на укрепването на производството в областта на отбраната по източния фланг на ЕС, за да се предприемат мерки във връзка със близостта до високорискови зони.
40.	призовава за повече съвместни учения в областта на морската сигурност с участието на съответните съюзнически партньори за насърчаване на оперативната съвместимост и оперативната готовност по стратегически важни водни пътища и критични точки по света, особено в зони, където жизненоважните интереси на ЕС са застрашени; настоява, че е важно да се наблюдава и защитава критичната морска инфраструктура, включително подводните кабели и тръбопроводи, за да се предотвратяват все по-честите хибридни атаки;
41.	подчертава колко са важни партньорствата в областта на сигурността и отбраната за мисиите и операциите по линия на ОПСО, тъй като те продължават да бъдат крайъгълният камък на ангажимента на ЕС в областта на външната сигурност и са основен стълб на работата на ЕС в областта на предотвратяването на конфликти, управлението на кризи и стабилизирането след конфликти;
42.	подчертава, че кибератаките, дезинформацията и чуждестранното манипулиране на информация и вмешателство, дейностите на транснационалните престъпни организации, участващи в контрабандата на наркотици и трафика на хора, и използването на миграцията като оръжие от страна на враждебно настроени трети държави представляват нарастваща заплаха за сигурността на ЕС; призовава за по-нататъшно сътрудничество с партньорите на ЕС с цел укрепване на неговата устойчивост, защита на неговата критична инфраструктура и обмен на най-добри практики за борба с чуждестранното манипулиране на информация и вмешателство; подчертава колко са важни партньорствата в областта на сигурността и отбраната за изграждането на обществена и демократична устойчивост; насърчава създаването на съвместни учения за реагиране при киберинциденти и разработването на сигурни канали за обмен на информация между ЕС и неговите партньори с цел противодействие на хибридните заплахи;
43.	отбелязва, че подходът на ЕС към защитата на критичната подводна инфраструктура също така отразява нарастващото осъзнаване на нетрадиционните предизвикателства по отношение на сигурността;
44.	подчертава колко са важни борбата с тероризма и предотвратяването на съпроводения от насилие екстремизъм, като се предприемат мерки по отношение както на държавните, така и на недържавните заплахи чрез интегрирани рамки за сигурност; подчертава, че са необходими широко междуправителствено сътрудничество и обмен на информация както в рамките на ЕС, така и с трети държави, с цел ефективно противодействие и предотвратяване на тероризма и съпроводения от насилие екстремизъм;
45.	подчертава, че партньорствата са от съществено значение за насърчаването на мирно и отговорно поведение в космическото пространство, за реакцията спрямо космически заплахи и за подпомагането на използването на космическите услуги за цели в областта на сигурността и отбраната; подчертава, че по-специално нововъзникващият сектор на „новото космическо пространство“ и неговият потенциал за иновации по отношение на технологиите с двойна употреба също следва да се използват пълноценно за целите на отбранителните и гражданските разработки;
46.	настоява партньорствата в областта на сигурността и отбраната да съдържат ефективна клауза за преглед, която дава възможност за корекции, свързани с изпълнението, както и да се реагира на новите събития в областта на сигурността; подчертава, че ако бъдат добре приложени, тези партньорства ще доведат до конкретни резултати, които допринасят за изграждането на европейската система за сигурност;
Развиване на ролята на Парламента за насърчаване на сътрудничеството в областта на отбраната
47.	припомня, че Парламентът многократно е подчертавал значението на партньорствата в областта на сигурността и отбраната; счита, че парламентарната дипломация допълва и подкрепя тези партньорства; подчертава ключовата роля на комисията по сигурност и отбрана и на делегацията за връзки с Парламентарната асамблея на НАТО; изисква от ЕСВД да предоставя на Европейския парламент редовни доклади относно изпълнението на партньорствата в областта на сигурността и отбраната и актуалното състояние на текущите или планираните преговори;
48.	поема ангажимент да продължи редовното организиране на съвместни заседания на комисии с Комисията по национална сигурност, отбрана и разузнаване на Върховната рада на Украйна с цел насърчаване на диалога на парламентарно равнище;
49.	приветства организирането на първото междупарламентарно заседание на комисиите по отбрана на държавите — членки на ЕС, в Европейския парламент и по-нататъшното задълбочаване на партньорството със служители на националните парламенти, включително чрез Европейския колеж по сигурност и отбрана;
50.	приветства провеждането на 107-ия семинар Rose-Roth на Парламентарната асамблея на НАТО, озаглавен „EU-NATO Cooperation: Essential Partnership and Democratic Resilience“ (Сътрудничество между ЕС и НАТО: Основно партньорство и демократична устойчивост), в помещенията на Парламента; подчертава, че това събитие изтъкна новата и активна роля на Парламента по отношение на неговия статут на засилено партньорство в Парламентарната асамблея на НАТО;
51.	подчертава успеха на първия по рода си пилотен проект на Парламента и Парламентарната асамблея на НАТО за изграждане на парламентарен капацитет в сектора на сигурността и отбраната за служители на Върховната рада на Украйна; призовава този пилотен проект да бъде разширен и да включва Върховната рада на Украйна, парламентите на държавите, обхванати от процеса на разширяване, и всички партньорства в областта на сигурността и отбраната;
52.	счита, че Форумът за сигурност и отбрана „Шуман“, организиран от ЕСВД съвместно с Европейския парламент, е възможност да се осигури редовна платформа на високо равнище за диалог с партньорите; призовава Парламента да играе активна роля в оформянето на неговата програма и последващите действия, като гарантира включването на резултатите в законодателната работа по политиката на ЕС за сигурност и отбрана;
53.	насърчава изграждането на по-тесни връзки с обществата в държавите партньори, както и укрепването на стратегическата комуникация на ЕС; призовава да бъде поставено началото на кампании с участието на Европейския парламент, други институции, органи и агенции на ЕС, държавите членки и държавите партньори, както и неправителствени организации (НПО), академичните среди и медиите с цел популяризиране на съществуващите партньорства в областта на сигурността и отбраната и насърчаване на нови партньорства, като по този начин се укрепват имиджът и позицията на ЕС сред държавите, участващи в тези партньорства; подчертава необходимостта да се противодейства на дезинформацията и чуждестранните манипулативни послания чрез координирани комуникационни стратегии и инициативи на публичната дипломация с участието на делегациите на ЕС и държавите членки;
°
°     °
54.	възлага на своя председател да предаде настоящата резолюция съответно на Съвета и Комисията.

